夏旱
作者：孔平仲
朝代：宋

paragraphs: 元豐四年夏六月，旱風揚塵日流血。
高田已白低田乾，陂池行車井泉竭。
多稼如雲欲成就，天胡不仁忍斷絕。
雷聲隆隆電摇幟，雨竟無成空混熱。
如聞大河决北方，目極千里波濤黄。
我願蛟龍卷此水，洒落東南救焦死。
又聞戎瀘方用兵，戰車甲馬穿雲行。
安得疏江擁三峽，餘波末流灌百城。
分支引派入南畝，盡使枯槁得復生。
志大心勞竟何補，仰視雲漢高溟溟。
吾徒祿食固可飽，更願眼前無餓莩。